Λογγάδες Ιωαννίνων

Οι Λογγάδες είναι χωριό του νομού Ιωαννίνων, σε μικρότερη απόσταση από 500 μ. από τη λίμνη Παμβώτιδα των Ιωαννίνων, στην ανατολική πλευρά της. Ο πληθυσμός με απογραφή του 2011 ήταν 859 άτομα. Η απόσταση από το κέντρο των Λογγάδων μέχρι το κέντρο των Ιωαννίνων είναι 13 χλμ. Τα γειτονικά χωρία είναι η Βασιλική, η Αμφιθέα, η Μάζια, το Δροσοχώρι, η Καστρίτσα,  το Πέραμα, η Κατσικά. Το προηγούμενο όνομα των Λογγάδων ήταν Αρδομίστα ή Αδρομίστα. Η κεντρική εκκλησία είναι ο ναός της Κοίμησης της Θεοτόκου. Στο χωριό βρίσκεται και η παλαιά εκκλησία της Κοίμησης της Θεοτόκου Λογγάδων.Ο Ναός επισκευάστηκε στις αρχές του 17ου αιώνα και χαρακτηρίστηκε μνημείο. Σε μόλις 3 χιλιόμετρα από το κέντρο του χωριού βρίσκεται το γνωστό Μοναστήρι της Παναγίας Δουραχάνης ή Ντουραχάνης.

Διοικητικά οι Λογγάδες αποτελούν την Δημοτική Κοινότητα Λογγάδων που ανήκει στην Δημοτική Ενότητα Παμβώτιδας του Δήμου Ιωαννιτών και αποτελείται από τριμελές Τοπικό Συμβούλιο με πρόεδρο την Λαδιά Ευαγγελία και μέλη τους Ζαραβέλα Κωνσταντίνο και Γκόλια Νικόλαο.

Διαθέτει σε λειτουργία Νηπιαγωγείο, 5/Θ Δημοτικό Σχολείο και Γυμνάσιο σε ενιαίο συστεγαζόμενο κτίριο κατασκευής του 1990. 

Στο χωριό βρίσκονται και τα Αρσάκεια Σχολεία Ιωαννίνων (Αρσάκειο Νηπιαγωγείο, Δημοτικό, Γυμνάσιο και Λύκειο Ιωαννίνων).  Τα Αρσάκεια Ιωαννίνων (2009) χτίστηκαν λόγω της ομόφωνης απόφασης των Λογγαδιωτών να παραχωρηθούν αφιλοκερδώς αρκετά στρέμματα γης που απαιτούνταν για το σκοπό αυτό.

Στους Λογγάδες εδρεύουν τρία σωματεία.

Το αθλητικό σωματείο, η ερασιτεχνική ποδοσφαιρική ομάδα με όνομα ΤΙΤΑΝ Λογγάδων που παλαιότερα ονομαζόταν Άφοβος. Η ομάδα έχει αναδείξει πολλούς ποδοσφαιριστές που μέχρι και σήμερα παίζουν μέχρι και στην Α΄ κατηγορία Ελλάδος. Έχει φτάσει μέχρι την Δ εθνική κατηγορία του ελληνικού πρωταθλήματος την αγωνιστική περίοδο 1991-1992.

Ο Εκπολιτιστικός Σύλλογος Λογγάδων, από το 1980, με ποικίλες πολιτιστικές δράσεις μέσα σε αυτές το Φεστιβάλ Αθλητισμού το καλοκαίρι και το "Λογγαδιώτικο καρναβάλι" που διατηρείται ζωντανό επί δεκαετίες.  

Η Ένωση Γυναικών Λογγάδων Ιωαννίνων, ένα νεοιδρυθέν σωματείο του 2025 με έντονο φιλανθρωπικό σκοπό.

Οι Λογγάδες είναι ένα χωριό με πολλές εκκλησίες. Μερικές είναι ο Άγιος Μηνάς, η Αγία φανερωμένη κ.α. Όμως ο κεντρικός ναός της εκκλησίας είναι ο ναός της Κοίμησης της Θεοτόκου. Πριν από 40 χρόνια, οι Λογγαδιώτες, βλέποντας ότι η Παλαιά Εκκλησία δεν εξυπηρετούσε τις ανάγκες τους, αποφάσισαν να χτίσουν τον Ιερό Ναό, προς Τιμήν Της Παναγίας. Πρωτοστάτης ο Χρήστος Μάστορας, με όλους τους συγχωριανούς δίπλα του, με εράνους και  αιτήματα βοήθειας  κατάφεραν να θεμελιώσουν τον ναό. Ο ναός εγκαινιάστηκε από τον Μητροπολίτη Ιωαννίνων δέκα χρόνια ύστερα από την αρχή της κατασκευής του.                                       


Κατηγορία:Χωριά της περιφερειακής ενότητας Ιωαννίνων
Κατηγορία:Δήμος Ιωαννιτών